khistorydata/jeongjo-sjw-relations huggingface dataset:
정조 15년
洪義榮以備邊司言啓曰湖西陳賀物膳磨鍊價米定式施行事草記批旨內若此則湖西之以物種封進者到界進上外又有何名色乎卿其更爲看詳存罷間指一論理草記可也事命下矣湖西朔膳物膳前旣代封陳賀物膳今又磨鍊價米當此同慶之時湖民之歡欣鼓舞可以想得對揚之地與有幸焉詳閱廚院貢膳定例則所餘名色朔膳條正月有匣生鰒四月有黃石首魚八月有早紅柿子生松茸九月有早紅柿子生鰒物膳條誕日與冬至俱有生鰒矣生鰒早紅不特爲土産輸上之際道里最近況本道生鰒以甲於諸道最有雋稱早紅松茸亦如之非京肆所可求得其彷彿者此三種依前擧行少無爲弊之端至於黃石本係瑣少亦不必改例而但念聖意專在於不以天下奉一人則廟堂之臣惟當將順其美而已生鰒早紅松茸俾遵定例黃石付之價米定式之中恐無不可至於到界進上係是數十年一有之事而物種中有生獐二口今番改式之後他道則生獐名色都歸烏有不當於本道留作贅肉此種永爲代封之意一體分付於廚院該廳及該道何如傳曰允生獐以時果代捧湖西生雉之弊曾聞於曾經道伯而以活捉上送之故封進之後每遵放生之聖德輒放于上林則翔而復集久而後悠然飛去便作宮中之故事其爲無用而有弊果如許自今到界進上活雉封進一款除之示以永久遵行萬無爲弊者代捧至於片脯名目之獨有於本道甚莫曉牛禁至嚴雖於大小宴饗除非大膳牲脚一味外古例無得用牛肉則設有營下之庖肆以牛肉獻御得不近於法之不行自上犯之乎片脯亦以至易他物隨時代捧事一體行會可也
정조 15년
洪義榮以禁衛營言啓曰來七月當三番左部前司屬忠淸道五哨軍兵逢點實數六百五十二名已爲點閱整齊來七月初一日與弘化門入直壯勇營步軍及西營入直御營廳新營鄕軍待標信該將官領率替代輪回入直本營及南別營火藥庫依前分排入直之意敢啓傳曰知道
정조 15년
洪義榮以壯勇營言啓曰依禁衛營草記批旨弘化門入直本營軍來七月初一日與禁衛營鄕軍待標信替代之意敢啓傳曰知道
정조 15년
洪義榮以訓鍊都監言啓曰六月十八日永肅門入直及參班局出身等年歲從軍書入草記批旨內令該曹各加一資口傳下批後卿須與都提擧相議給米肉俾各醉飽可也事命下矣臣敬奉批旨就議都提調後年老陞資局出身等處頒此下敎內辭意仍給白米十石黃肉二百斤以爲齊會醉飽歌詠聖恩之意敢啓傳曰知道
정조 15년
洪義榮以禁衛營言啓曰來九月當四番左部左司屬忠淸道五哨軍兵來八月二十五日京中逢點依例準二朔立番之意本道監兵使處豫爲知委何如傳曰允
정조 15년
洪義榮以御營廳言啓曰本廳來七月八月兩朔應立左部右司屬全羅左道五哨軍兵六百五十二名已爲逢點整齊矣七月初一日與中司軍兵替代立番後舊軍放送而西營移直鄕軍則與禁衛營新番鄕軍待標信替直一體放送之意敢啓傳曰知道
정조 15년
洪義榮以御營廳言啓曰本廳來九月十月兩朔應立左部後司屬全羅左道二哨右道三哨合五哨軍兵八月二十五日京中逢點九月初一日與右司軍兵當爲替代立番趁期調送事本道監兵使處依前知會之意敢啓傳曰知道
정조 15년
辛亥六月二十六日申時上御重熙堂右承旨入侍時右承旨柳文養假注書洪樂安記事官洪樂游徐有聞以次進伏訖上命書草記批旨訖命書榻敎曰未下直守令皆令不多日內下送出榻敎又命書傳敎曰承旨房仍出傳敎又敎曰留院公事入之出榻敎命退承史以次退出
정조 15년
行都承旨李祖源坐行左承旨李祖承坐右承旨柳文養坐直左副承旨洪義榮坐右副承旨李東顯坐同副承旨李益運坐直注書李海隣仕直一員未差假注書洪樂安仕事變假注書李羲甲仕
정조 15년
藥房提調吳載純副提調李祖源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 15년
柳文養啓曰來初一日輪對日次矣敢稟傳曰爲之
정조 15년
李祖承啓曰大司憲洪檢呈辭執義掌令二員持平二員未差監察茶時之意敢啓傳曰知道
정조 15년
傳于李益運曰近見農形狀啓兩南雨澤過於湖西畿內次之雖曰澇勝於暎沿江近峽之民戶墊溺田塍之圮決者必多有之幸得秋事稍熟民免艱食至於此類何以庇身而食土乎況一視之政遐邇何異京中頹戶猶申飭賙賑則逖矣外邑民戶若不別加提撕其實效未可知至於田政須自目下被水處區而別之然後可無分俵不均之弊令廟堂拔例措辭嚴飭三南伯處頹戶分實戶殘戶殘戶則元式外別加顧恤以其數爻陸續狀聞土地則待快晴令各其邑守宰躬審田墅使卽從所見報來俾勿相混以其槪略別錄陳聞於年分狀啓事分付如是而道伯看作例飭守宰不能盡心致有現發於加分摘㚥繡衣之行則當該守宰治蹟雖龔黃其所重勘斷不饒貸令各其道伯各別嚴飭畿邑與東郡或有雨水過多處無以些少而闊略依三南例擧行事一體嚴飭
정조 15년
以全羅監司鄭民始啓本罪人婢終蟾羅水牧黑山島到配事傳于李祖承曰雖是蟣蝨賤物徒配以下皆宥特配無異徒配則豈可勿論與濟州定配之物移配陸地男漢等以徒配改錄事分付
정조 15년
以平安監司洪良浩狀啓道內祥原等二十三邑癘疫方痛死亡之類先爲馳啓事傳于柳文養曰以海西回諭後錄成送有旨此狀啓還下送
정조 15년
李益運以戶曹言啓曰大嬪宮四享祭四名日祭忌展祭祭品依下敎就議大臣釐正磨鍊別單書入之意敢啓傳曰知道過於園則近於汰不及於墓則亦如何至於當初受敎以愼妃仁嬪爲式而今則事面異於其時如是裁約磨鍊甚爲得宜依此定式可也
정조 15년
李益運以戶曹言啓曰時御所內各司依定式發遣本曹佐郞臣尹星基與兵曹參判臣李洪載佐郞臣李顯秀東所衛將臣姜世重西所衛將臣李鎭復南所衛將臣閔致愼北所衛將臣洪致復眼同看審後有頉處別單書入而修改則擇日擧行何如傳曰允
정조 15년
洪義榮以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 15년
李益運以宣惠廳言啓曰因備邊司草記湖西陳賀物膳及朔膳中黃石首魚以價米磨鍊事命下矣各種價米卽當磨鍊而該道會案中如封裹等價不無往復消詳之端關問後別單書入之意敢啓傳曰知道
정조 15년
辛亥六月二十七日午時上御重熙堂戶曹判書入侍時同副承旨李益運假注書洪樂安記事官洪樂游徐有聞戶曹判書趙鼎鎭以次進伏訖上敎鼎鎭曰大嬪墓祭品果爲取倣於愼妃仁嬪享祀之節而爲之乎鼎鎭曰果爲依聖敎擧行矣上曰若加等於園所則終有不安減等於墓所則亦似如何矣鼎鎭曰大抵墓所祭品之有加於園所祭品者當初定例之意有未可曉矣上曰此草記甚爲得宜依此爲之則好矣仍命書戶曹草記批旨訖上曰此草記別單與批答卽爲謄置於日省錄而注書亦以別單謄書於日記後出給可也命退諸臣以次退出
정조 15년
行都承旨李祖源坐直行左承旨李祖承坐直右承旨未差左副承旨未差右副承旨未差同副承旨李益運坐注書李海隣仕直一員未差假注書洪樂安仕事變假注書李羲甲仕
정조 15년
李祖承啓曰大司憲洪檢呈辭執義掌令持平俱未差監察茶時之意敢啓傳曰知道
정조 15년
以吏曹判書鄭昌順兵曹判書金文淳三度呈辭傳于李祖承曰加給由
정조 15년
傳于李益運曰左副承旨入侍
정조 15년
以慶尙監司鄭大容狀啓道內各邑癘疫方痛死亡之類開坐事傳于李祖承曰以海西回諭後錄成送有旨此狀啓還下送
정조 15년
傳于李祖承曰同副承旨入侍
정조 15년
李祖承啓曰吏曹判書鄭昌順參判閔鍾顯參議李勉兢牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判竝卽牌招何如傳曰允
정조 15년
以吏曹參議李勉兢牌不進罷職傳于李祖源曰只推更爲牌招
정조 15년
李祖承啓曰吏曹判書鄭昌順參判閔鍾顯參議李勉兢再牌不進推考傳旨及罷職傳旨今方捧入而開政命下之後連事違召無意承膺事體所在誠甚未安判書參判所當更請牌招而係是一日三牌何以爲之敢稟傳曰參議只推與判書參判更爲牌招
정조 15년
以吏曹參議李勉兢三牌不進罷職傳旨傳于李祖承曰只推
정조 15년
李祖承啓曰未下直守令皆令不多日內下送事命下矣巨濟府使柳弘源寶城郡守李檍郭山郡守李益賢昆陽郡守趙㞳珍島郡守具絳定山縣監李顯民平澤縣監李承薰高靈縣監徐季修鎭岑縣監金宗垕軍威縣監朴瀅利城縣監成夏鎭慈仁縣監崔粹翁兩司俱未署經云大司憲洪檢大司諫黃昇源今日政新除授兩司諸臺竝待下批一體牌招以爲備員署經之地何如傳曰允
정조 15년
有政吏批判書鄭昌順牌不進參判閔鍾顯進參議李勉兢牌不進行都承旨李祖源進啓曰判書鄭昌順參議李勉兢竝牌招不進小臣獨政未安何以爲之敢稟傳曰仍爲之以李秉喆爲執義李運彬爲司諫李彦祐權儐爲掌令張至顯玄重祚爲持平李庚運爲獻納朴載淳宋俊載爲正言黃瑨爲典籍承文著作單朴在冀學正二單金乃默車敬鎭學錄二單柳楨金龍見
정조 15년
傳于李祖承曰坐直承旨入侍
정조 15년
李東顯啓曰該房承旨坐直承旨遞差事命下矣坐直無人同副承旨李益運家在城外都承旨李祖源左承旨李祖承所當牌招而拘於廳規不得請牌何以爲之敢稟傳曰牌招
정조 15년
以申㬚囚單子傳于李祖承曰日熱如此保放
정조 15년
李祖承以景慕宮都提調意啓曰本宮御覽植木帖子每四季朔修正以入事曾有定式矣今季朔則別無生枯之可以修正者御覽植木帖子姑不請出之意敢啓傳曰知道
정조 15년
李祖源以禮曹言啓曰因吏曹來七月初六日秋享大祭獻官單子日熱如此以旬前擇入事命下矣卽令日官推擇則初七日初八日拘忌初九日初十日爲吉云而獻陵忌辰祭齋戒正日相値何以爲之敢稟傳曰如有旬後爲之之例旬後更擇而如無例以初擇日爲之日熱如此享日各別洗沐事嚴飭可也
정조 15년
李益運以賑恤廳言啓曰漢城府牒報據西部字內全家頹壓一戶恤典錢二兩完少頹多二戶恤典布各一疋南部字內全家頹壓二戶恤典錢各二兩完少頹多二戶恤典布各一疋東部字內全家頹壓一戶恤典錢二兩完少頹多一戶恤典布一疋依例上下之意敢啓傳曰知道
정조 15년
李益運以賑恤廳言啓曰漢城府牒報據東部字內全家頹壓一戶恤典錢二兩北部字內完少頹多一戶恤典布一疋依例上下之意敢啓傳曰知道
정조 15년
行吏曹判書鄭昌順疏曰伏以景貺潛周慶月重屆慈宮萬壽之觴志春冞隆震邸千秋之節衣尺漸長吉辰同符慶會稠臻喜溢壺闈忭均朝野仍念臣之自來情病不宜復冒於銓地聖明之所俯燭輿論之所其諒而嚴命所迫私衷莫伸不暇他顧張皇趨承靦顔銓席至經大政廉防已壞身名奚論臣固自恧人謂斯何噫近日出入銓地之臣或多無端規避之習藉曰辭樞之美節終涉占便之私義仰惟聖鑑無微不燭另降飭敎丕矯前習此固我聖上深戒粉飾之俗套咸造精白之聖意孰不振勵以承明命況臣一身本非已有情踪毛髮都歸造化出處進退一聽君命糜粉不辭夷險豈擇苟無情勢之可言雖知人器之不稱初何敢隨衆效尤以取同浴之譏哉若臣者通擬之初廟議不協政注之失人言罔極至有以中國夷狄人類禽獸之說致憂於聖朝平明之治者居銓被論從古何限而其爲辱朝廷而羞當世未有如臣之比也臣旣庸懦任他笑罵雖不能毁冠裂冕永謝朝端尙何忍復蹈覆轍重辱聖簡而今乃與初無情地之人同歸規免之科莫暴衷情之蘊尙阻體諒之恩實爲微臣難瞑之冤有乖聖朝綜核之政此臣所以撫心興嗟對人騂顔者也銓家都政俗稱瓜限長單登徹遂成故事雖在無故行公者猶且引例求解臣則初旣不可出而冒出今又必當遞而不遞格外加由又復淟涊眞是人間沒廉恥之鄙夫臣雖汚下寧忍爲此臣亦自知一番出脚四維掃盡破檢壞防餘無足言今雖乞免無補旣往而早自引遞猶勝久蹲終全微諒或冀追愆此不但臣辭之畢伏想聖明亦必有哀矜而體恤者矣至若目下衰病之狀有不敢縷陳而人之爲人以有精力今臣衰昏形殼徒存平居杜門視蔭奄奄朝稀識面之朋家無連床之親身世踽涼忽忽忘生情景到此世念都灰銓格題注若隔前生日昨行政賴有僚堂從傍提撕僅得完了亦云僥倖以此情踪以此病昏散銜冗員尙難稱塞天官重任豈可擬議臣今所陳實情實病眞境眞語毫無假飾以欺君父荐違嚴召恭俟重勘伏乞聖明念臣難冒之義察臣難强之狀亟賜鐫改仍刊銓望無曠重務俾靖私分不勝大願臣無任云云答曰省疏具悉卿其勿辭行公
정조 15년
辛亥六月二十八日辰時上御重熙堂左副承旨入侍時左副承旨洪義榮記事官李海隣洪樂游徐有聞以次進伏訖上命讀公事書判付訖上曰史官一員待命騎馬一匹立之出榻敎命書傳敎曰長堂三度已判下與亞三堂牌招開政命退承史以次退出
정조 15년
辛亥六月二十八日未時上御重熙堂同副承旨入侍時同副承旨李益運假注書洪樂安記事官洪樂游徐有聞以次進伏訖上曰承宣之兄方帶京兆乎益運曰然矣上曰日前以京兆草記爲慮閭家奪入之令久懈弭有措語賜批矣更思之有司之臣聞此而必有繹騷之擧矣此時異於他時只以三令五申之意另加申飭而逐戶摘奸姑勿爲之事言及於京兆可也益運曰當言送于判堂而臣方見帶洞內尊位故雖連事申勅而每多冒犯者其前則未滿百金之家不在禁令之內而今聞京兆竝與此而申禁云矣上曰大抵此禁稍久則易致懈弭申飭則每至騷擾甚可悶矣門外多小家此患想必尤甚矣益運曰果如聖敎矣益運曰吏判疏到院以齋日留院矣上曰吏曹判書上疏入之出榻敎命退承史以次退出
정조 15년
辛亥六月二十八日酉時上御重熙堂坐直承旨入侍時右副承旨李東顯記事官李海隣洪樂游徐有聞以次進伏訖上命書傳敎曰秋享以近日日熱之愈甚將事之官或有未盡齋沐洗濯初以稍退擇吉之意下敎則今夜是誓戒爲該房承宣者先問可合之日如以無他可合之日爲對則今夜誓戒勿爲來會之意姑勿分付宜卽微稟而不此之爲遲待草記使應參誓戒之人以致眩於擧行政院事極爲生疎該房承旨坐直承旨遞差又命書傳敎曰俄筵聞承宣所奏令政院申飭該堂而更思決非仍置之事也日前公事判下也因閭家五日摘奸無頉文書有近無解弛之弊乎一句語爲敎此不過提問之事豈可因此敎公然出禁乎設欲出禁宜禁其法典內條件又豈可混及於蝸屋蠏匡乎朝家本意如欲申禁當以申禁之意明白措辭何必微發其端不畢其說乎帀今朔大雨時行一邊査出頹戶一邊摘奸奪閭可謂行不得之政身爲掌法之官擧行之相反若此當該京兆尹罷職此非任其奪入之意也從當別加申飭先令廟堂知悉此意來頭留意考察當禁不禁處該部官自廟堂草記論罪切勿饒貸仰遵先朝成憲命退承史以次退出
정조 15년
行都承旨李祖源坐行左承旨李祖承坐右承旨柳文養坐直左副承旨未差右副承旨未差同副承旨李益運坐直注書李海隣仕直一員未差假注書洪樂安仕事變假注書李羲甲仕
정조 15년
藥房都提調洪樂性提調吳載純副提調李祖源啓曰庚炎轉甚伏未審此時聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如中宮殿氣候何如元子宮氣候何如臣等不任區區伏慮敢來問安竝此仰稟答曰知道
정조 15년
李祖承啓曰卽見黃海兵使南志默今春夏等褒貶啓本則邊將無一人居下殊無嚴明殿最之意推考警責何如傳曰允
정조 15년
李祖承啓曰昨因秋享大祭擇吉事以政院之不卽微稟有該房承旨坐直承旨遞差之命矣右承旨柳文養雖是該房旣已由退則不當入於現告而混捧傳旨原傳旨付標卽爲牌招何如傳曰允
정조 15년
以京畿監司徐鼎修狀啓廣州龍仁兩邑倉舍畢役後間數後錄事傳于李益運曰百餘間兩邑倉舍五十日內告成極爲可嘉都廳兼看役縣監具壽漢陞敍本邑姑多看役之事道內守令中成彦霖聞是嶺人見其外面亦頗勤幹足堪弊邑今日政使之相換本府都廳曺命臣加資其餘邑校營校帖加色吏從優施賞事回諭
정조 15년
傳于李祖承曰違牌臺諫許遞
정조 15년
傳于李祖承曰承傳宣傳官在外人竝改差
정조 15년
李祖源啓曰吏曹判書鄭昌順參判閔鍾顯參議李勉兢牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允
정조 15년
以吏曹參議李勉兢牌不進罷職傳旨傳于李祖源曰只推更爲牌招
정조 15년
李祖源啓曰吏曹判書鄭昌順參判閔鍾顯參議李勉兢再牌不進推考傳旨及罷職傳旨今方捧入而開政命下之後連事違召不卽擧行事體所在誠極未安判書參判所當更請牌招而係是一日三牌何以爲之敢稟傳曰更爲牌招
정조 15년
以吏曹參議李勉兢再牌不進罷職傳旨傳于李祖源曰只推
정조 15년
李祖源啓曰吏曹判書鄭昌順參判閔鍾顯三牌不進推考傳旨今方捧入而開政命下之後連違召命不卽擧行事體道理俱極未安所當更請牌招而係是一日四牌何以爲之敢稟傳曰雖前吏判早知奉朝賀之酬酢則設有可諒之目下處義原傳敎句語卽當反汗後勉出況此吏判乎銓官之於都政俗雖稱瓜限而此指行公稍久者之謂也臨政除拜過政卽遞豈有如許事體乎吏判辭疏之追提旣往不當引之處義於已行公已行政之後尤有不可由前由後決無許施之理雖日違十招當日出十牌以此意嚴飭今已夜深判書參判開門牌招違牌勿捧傳旨
정조 15년
辛亥六月二十九日辰時上御誠正閣藥房入診入侍時都提調洪樂性提調吳載純副提調李祖源記事官李海隣洪樂游徐有聞檢校待敎沈象奎醫官金光國李翊臣李敬培金順行李惟鑑以次進伏訖樂性等曰數日日氣甚熱聖體若何上曰大體一樣而本有膈氣當暑尤苦數三日日熱可謂無前而又行次對半日酬應之餘艱辛經過矣樂性曰莫重者講筵而若値隆冬盛暑則猶有姑停之例至於五日次對雖不賜接燕護之暇從便酬應何所不可而如此劇熱頻行次對移時殿座其爲受損勢所必然臣等之區區憂慮者此也伏願深軫燕息調養之方以爲保嗇聖躬之道焉樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣樂性曰向日得瞻於元子宮天日之表岐嶷之姿實出尋常萬萬如臣拙訥之言實無容更達而區區懽忭之忱愈久而愈切近日日熱轉甚氣候何如上曰連得好過矣近因日之稍熱暫不着衣每喜出遊匍匐於十間二十間之房闥或扶床而立無論當食不當食之物見必輒食雖於寢寐之時必開門而入睡蓋因陽氣太旺而然耶樂性曰無論老少筋力之康旺以有陽氣也陽氣最是吉格矣上曰所謂時淸公事少者莫今時若試以卿之在揆時言之未有若近日者矣近日以來廟務無滯公事不煩予賴以少除酬應其非左相之功耶向日左相以柴政都賈事有所奏擧條卿亦似見之矣一自左相之痛禁以後其效不些云果然耶都賈漢之移送捕廳治以治盜之律卿意則以爲如何樂性曰柴政都賈誠爲民間之痼弊禁之而不止則移送捕廳亦何不可乎上曰左相筋力誠稀異矣向日景慕宮擧動時半日次對之餘旋赴北營試所仍行終日試放猶以爲不足試放罷後仍爲一場遊衍犯昏罷歸云近八老人之如許筋力亦是罕有矣樂性曰臣亦於伊日與昨年藥房提調同爲遊衍矣當此國家萬億年無疆之慶懽忭之極孰不一番遊衍以爲一分飾喜之道而左相之筋力誠難企及矣樂性曰當此庚炎聖體不瑕有損節醫官今旣入侍使之診候好矣上曰何用診爲置之可也樂性曰伏承有膈候之敎實不勝憂慮之至有膈候時則症勢諸節果何如上曰勞心則每患越添至於宗廟大祭一經親行後則或有難耐之時省謁之禮典莫重莫大肅敬齋沐之際安得無勞心之端乎孝廟朝則由北墻門只行朔祭未有親行大祭之事而至於先王朝近八之年每行親祭於宗廟予何敢追效於孝廟朝久遠之例不思所以追述先王之道乎以是之故每行親祭而將事之際慮有欠誠之事自致勞心矣敎祖源曰嶺營蕩債事卿亦聞之耶祖源曰南倉錢之蕩減在小民爲患甚大熟不感激特恩懽欣樂生乎上曰公庫之㮙然似因監司之不能典守而然豈可曰人人貪饕之致乎大抵近來人之見識操守俱不及古人以古人之淸白責之於今人其可得乎都承旨在嶺伯時以徐有豐事有狀請論罪而蓋其所犯則不輕而重特以念舊之意畢竟懲治不過止於薄勘蓋此人而曾經任實而未能善爲云矣祖源曰其爲人未免流蕩故致有今番之事矣上曰今番大丘判官貶目予則曰不善書之矣以彼家聲得此民怨云者卽忝辱祖先之謂也古人云攻其人不論其黨此實格言大抵以古人疏章見之言人短處辭近迫切者決非君子口氣此亦近來人之所宜戒也樂性曰下敎誠萬萬至當矣載純曰臣有區區所懷敢此仰達矣日前都政以臣爲謝恩正使在臣殫竭之道夷險何擇而第臣私義有萬萬切迫者實難冒故玆敢冒赴矣樂性曰臣亦聞其私情實難强令入送合有體諒之道矣上曰予未及思之矣今始覺得當體念矣至於副使則兼爲疏暢還無妨矣祖源曰然矣臣每有一見燕京之願幸蒙副价之特除私情還庸喜幸矣樂性曰臣每欲陳達於筵中而未果臣之所帶內局之任已經周年近來日次問安每緣賤疾之難强一未遂進參之誠下情之惶悚已不勝達而臣之筋力凡百因病益衰實無承當之路玆敢煩達矣上曰所懇旣如此後若陳箚則當有體諒之道矣樂性曰臣於內局之任旣承體諒之敎不勝感惶之至臣之引年之請前此陳達不止一再今不敢更爲煩瀆而臣之區區私願卽聖明所洞燭伏願特垂體念焉上曰卿其俟之卿之所願予非不知豈無許副之日耶日熱如此卿須早爲出去可也仍命退諸臣以次退出
정조 15년
辛亥六月二十九日未時上御重熙堂左承旨入侍時行左承旨李祖承記事官李海隣洪樂游徐有聞以次進伏訖上命書傳敎曰政官牌招開政上曰冬至正使許遞今日政問于大臣以一品中差出判府事假銜下批依年前例爲之出榻敎命退承史以次退出
정조 15년
行都承旨柳戇坐行左承旨李祖承坐右承旨柳文養坐左副承旨尹履相坐直右副承旨李益運坐同副承旨李昌漢坐直注書李海隣仕直一員未差假注書洪樂安仕事變假注書李羲甲仕
정조 15년
李祖承啓曰大司憲執義掌令一員未差掌令李彦祐持平張至顯玄重祚牌招啓辭未下監察茶時之意敢啓傳曰知道
정조 15년
傳于柳文養曰禮房承旨馳詣宗廟景慕宮奉審摘奸以來
정조 15년
傳于李益運曰下直守令入侍
정조 15년
備忘記礪山都護府使金命爀安東都護府使申大升下直各長弓一張長箭一部片箭一部筒兒一箇賜給
정조 15년
備忘記昌洲僉使孫昌軫潼關僉使陸重昌吾老梁萬戶金南瑞下直各長弓一張長箭一部片箭一部筒兒一箇賜給
정조 15년
承旨前望單子入之柳戇尹㬦李昌漢落點
정조 15년
以右承旨尹㬦牌不進罷職傳旨傳于李益運曰許遞前望單子入之待下批牌招察任
정조 15년
承旨前望單子入之尹履相落點
정조 15년
傳于李祖承曰都承旨入侍
정조 15년
兵曹口傳政事以韓光迪姜彙喆爲宣傳官
정조 15년
有政吏批判書鄭昌順病參判閔鍾顯參議李勉兢右承旨柳文養進以洪檍爲判尹鄭持容爲元陵參奉徐有成爲禮曹參議沈豐之爲氷庫提調金履素爲冬至兼謝恩正使鄭萬始爲西學敎授漆原縣監具壽漢加平郡守成彦霖相換禁府都事李鎭成司饔奉事李義述相換前五衛將曺命臣今加嘉善加資事承傳
정조 15년
兵批判書金文淳病參判李洪載參議南柱老病參知孟至大入直進右副承旨李益運進同知河泳僉知李胤謨姜世重李邦翼竝單付副司直李祖源洪義榮李東顯副司果許鏛竝單付
정조 15년
尹履相以備邊司言啓曰卽見坡州牧使李師濂上疏則以爲本州防營之設專由山城而天作巖險地勢峭拔雖謂之金城湯池未爲不可而石築完然頹落半之惟是四五級女堞幾十間倉舍及四邊門譙之新築而已容有六七千財貨然後可以下手本州軍需米中八百包限一年特許下貸則當方便料理而所用本米亦當趁來秋準報且臨津上流十里許有高浪津亦爲大路此鎭近處多有摠廳屯地該營監色逐年看穫就此南岸一所使本廳造置鎭舍該校卒兼爲察飭至若植木一事三鎭同力擧行則要地防衛之道似無遺籌爲辭矣坡州山城地是要衝形則天險改築之議非今斯今防禦之臣以是爲請寔出陰雨綢繆之計誠足可尙但念築城大役也必預費財貨俾無詘贏之歎然後方可擬到而今此疏中所言容入之數以六七千財貨爲槪所請得者軍餉米八百石而以八百石米方便爲六七千財貨本米八百依數趁來秋還報云以臣所料決是不可成之事藉曰倖成決是貽弊小民不一其端陰雨之備猶係日後蔀屋之怨當在目下依請許施實無其路至於高浪津摠廳設屯三鎭植木未必爲他日得力之所則汲汲設施恐屬閑漫疏中諸條今姑置之何如傳曰允
정조 15년
李益運以戶曹言啓曰時御所內各司雨漏看審執頉處修改吉日令日官推擇則來七月十二日卯時爲吉云以此日時擧行何如傳曰允
정조 15년
李益運以戶曹言啓曰拱北門東邊宮墻舊築頹圮處及西行閣外面土壁缺落處改築吉日令日官推擇則來七月十二日卯時爲吉云分付紫門監以此日時使之改築而亦令本曹郞廳眼同擧行何如傳曰允
정조 15년
李祖承以兵曹言啓曰今都政黃海兵虞候以金載仁備擬受點而卽伏見黃海兵使南持默今春夏等褒貶啓本則該營虞候以權琇書塡啓本事體何等嚴重而不能審愼致有此誤書之擧事未前有極爲駭然當該兵使南志默罷職何如傳曰允
정조 15년
李祖承以舟橋司言啓曰本司都廳朴基豐遷轉代以訓鍊都監千摠吳載重差下使之察任何如傳曰此事曾欲定式當於入侍時下敎矣
정조 15년
尹履相以御營廳言啓曰西營移直本廳鄕軍來七月初一日與禁衛營新番鄕軍替代事草記蒙允矣新營移直把摠還入直於東營西營移直哨官還入直於新營之意敢啓傳曰知道
정조 15년
李益運以賑恤廳言啓曰今六月朔各部字內出幕病民中身死貧不掩土者東部字內二名南部字內七名北部字內二名合十一名恤典布各一疋錢各一兩上下後別單書入之意敢啓傳曰知道
정조 15년
李益運以賑恤廳言啓曰漢城府牒報據西部字內全家頹壓二戶恤典錢各二兩完少頹多一戶恤典布一疋依例上下之意敢啓傳曰知道
정조 15년
禁府啓目京畿前水使申㬚原情云云傳旨內辭緣發問目嚴問則啓語之失實一諉鎭牒之錯誤游辭納供究厥罪狀殊甚痛駭所當請刑是白乎矣曾經閫帥勿爲請刑載在大典通編上裁何如判付啓廉行之還與不還豈關於狀啓之以生爲死乎區別功議考律勘處日熱如此年過七十之人先放送後草記爲良如敎又啓目仁遮外萬戶韓聖謨原情云云傳旨內辭緣泛稱遲晩刑推得情何如判付啓日熱如此年近七十之人考律區別功議先卽放送後草記爲良如敎
정조 15년
李祖承以義禁府言啓曰時囚罪人申㬚原情公事判付內廉行之還與不還豈關於狀啓之以生爲死乎區別功議考律勘處日熱如此年過七十之人先放送後草記事命下矣取考律文則大明律詐僞條有曰凡對制及奏事報上不以實者杖八十徒二年老少廢疾收贖條有曰年七十以上犯流罪以下收贖大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣申㬚年今七十四其父思彦揚武原從功臣云杖八十徒二年定配功減一等杖七十徒一年半定配收贖告身盡行追奪放送何如傳曰宥配未幾之致以昨日孟至大事古未有今未聞之交代前替直猶欲徐且處分姑令還直使之更待下敎況近八十老人之以公罪當庚暑嶺海之行者刑政豈不倒置乎削職足矣竝與奪告身以公罪收贖可也
정조 15년
李祖承以義禁府言啓曰時囚罪人韓聖謨原情公事判付內日熱如此年近七十之人考律區別功議先卽放送後草記事命下矣韓聖謨傳旨內軍餉居二依事目拿處罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖矣韓聖謨無功議云杖八十收贖奪告身三等放送之意敢啓傳曰何足責也以公罪勘放可也
정조 15년
兵曹判書金文淳疏曰伏以維是月十八日慶辰卽我東億萬年鞏基慈宮獻山斗之壽一國興孝震邸添衣尺之長八方騰賀歡祝之忱小大惟均仍伏念臣以至庸極陋之姿荷殿下罔極之恩致位隆顯待罪卿列官愈高而才愈下責益重而報益蔑閑司漫職猶懼不稱本兵重寄尤非臣意想所到而日月之明偶有遺照天地之仁過於涵濡拔之人望之外授以莫重之任量才揣能無望堪承非不知瀝血陳懇必辭乃已而死生向前夷險不擇卽臣斷斷血忱感激嚴畏冒昧承當者居然十箇月矣前後注措瘡疣百出旣昧疏滯之方又乏甄別之識黔技盡殫侏短畢露理宜斥罷恭俟處分而惟我聖上寬暇之庇覆之有時薄警亦勤指導俾免顚沛拖至今日每自思惟只有感涕之盈眶而已噫凡爲銓官者以過都政爲瓜熟而臣經再都政矣一熟不去至于再熟再熟而又不去則顧臣一身之廉防雖不足恤其於四方之嗤點當復如何哉臣若貪戀榮寵又復遲廻觸處僨誤終陷大戾則雖以我天地父母曲保之澤竊恐其無所施矣興言及此實不勝怵然而悶蹙也且臣自來貞疾每當夏節如期添劇而目下症形比前倍蓰猥越是懼雖不敢一一陳暴而公格之當遞實病之難强決無蹲據之望冒呈辭單冀被曲副格外加由又下於千萬夢想之外顒竢之餘大失所圖玆敢冒罪哀號於仁覆之下伏乞聖慈俯垂矜察特許鞶帶之遞俾蒙體諒之恩不勝幸甚臣無任云云答曰省疏具悉卿其勿辭行公
정조 15년
左議政蔡濟恭箚曰伏以卽見小報成川府使已陛辭矣守令非歷辭相府及六部臺閣不得陛辭古例也況相府體統截嚴非再謁不得告行此四百年金石之典不可廢壞也明矣彼徐瀅修之除拜本職已過五六日則雖欲以當日辭朝有命爲托辭此語不成也臣之不欲見瀅修之面容或可也而瀅修之不見臣未知其意何居況弁髦朝體晏然陛辭專出於放恣無忌憚矣此而仍置其可口有相府乎臣欲分付邸人俾不敢赴任而臣於先朝筵席屢承以此爲飭之敎故玆陳短箚成川府使徐瀅修亟命罷職以尊國綱焉取進止答曰省箚具悉卿懇守令之無衆所共知必可避之嫌而不見大臣下去大關體統罷職之典烏可已乎但辭朝於當日旣因特敎則安知不於今日明日間欲爲歷辭而未果乎卿之箚擧若在於該倅泛蓋踰沙峴之後則似尤好矣然豈可爲一守令不念體統乎成川府使徐瀅修罷職事先爲依施仍傳曰此批答遣史官傳諭
정조 15년
敦寧都正呂萬永疏曰伏以臣於日前都政除拜敦寧府都正恩旨之下不敢偃便雖已粗伸叩謝之忱而第臣本無敦寧在法當遞玆敢援例陳章伏乞亟賜鐫改以存公格以安微分焉省疏具悉疏辭下該曹稟處
정조 15년
辛亥六月三十日卯時上御誠正閣下直守令入侍時行都承旨李祖源右承旨柳文養假注書洪樂安記事官洪樂游徐有聞副司果韓用鐸以次進伏訖上敎用鐸曰汝入直稍久有何出意見論奏之事乎用鐸曰別無他事而從齋室後門抵園上之路中脊稍高而左右低下故雨後沙脫每每如許設令補土經潦輒脫臣意則平其高低被以莎草似爲完固矣上曰今番潦雨後莎草果何如而龍虎邊莎草損脫處亦何如用鐸曰雖有若干洗脫而不至大段若略略補土而補莎則好矣上曰守護軍所受田畓皆已分授乎用鐸曰位田分賜之說果聞於本府使而姑無分給之事矣上曰新植之樹果漸茁茂而松子橡實之播種者亦皆萌芽否用鐸曰新植之樹雖或枯損而大體則蕃殖者過半或因地力之不均繁密處太繁而稀疎處太稀其中穉松之已枯葉萎者忽多還生而至於松子橡實之播種者帀在草間雖未詳疎密之如何而披草尋見果多生殖矣上曰或云除去雜草則松檟之新生者可以茁長云此說果如何用鐸曰除草固無害而今年之姑爲仍置者或恐新萌之松檟混被刈去矣上曰隱溝之潰決者緣何如此乎用鐸曰當初以雜石築成故不能堅緻而經雨多潰今欲改築則當爲稍費事役矣上曰實官之病勢未知如何而以爾替直爲便詢問爾等三人每朔一旬式輪回入直可也爾之來往皆爲乘馹否用鐸曰初次就直時以奉命騎驛而其後則皆以私馬來往矣上曰自政院給送馬牌以爲假官減下後還納可也用鐸先退上曰下直守令入侍賤臣承命出傳與同副承旨李益運定州牧使呂善亨安東府使申大升長津府使申大偀平山府使李潤章礪山府使金命赫肅川府使元綮鎭機張縣監李宗海龍川府使宋益休鳳山郡守田文顯陽德縣監田義顯靈巖郡守沈鏗狼川縣監柳師模英陽縣監李龜雲鐵山府使南宮玾祥原郡守李厚培木川縣監金載華海南縣監李膺福高敞縣監申百祿等偕入進伏訖上曰昨以李昌漢尹履相爲承旨事下敎於左承旨入侍矣何不出牌祖源曰臣等未及聞之矣上曰此必忘未頒布矣上曰守令以次進前善亨進前奏姓名訖上曰格外除邑蓋出於飽聞傳說也定州係是難治必以前度一二人爲戒而都是威生於廉公生於廉以此爲要訣而老人便養則亦自優優矣其前扶安瑞山之悍俗亦能感化云顧何有於此邑乎必服膺此敎無負委畀也善亨曰荷此指導之聖恩敢不殫竭所知以報萬一乎大升進前上曰近頗衰謝矣有何疾病乎祖源曰果有脚病矣上曰向者無端見拔於政目故有所申飭矣至於安東大邑也且其奴婢一事尤爲痼弊須從長釐革期於善做也仍敎益運曰此兩守令除宣諭可也大偀進前上曰長津是新設也招集戶口爲最先務而近聞戶數頗損云汝亦聞之否大偀曰設邑未久曾經者無多故未得詳聞而唯期殫心效力矣潤章進前上曰平山近爲難治之邑前倅非才不足也唯其不盡心故竟至僨事也汝則頒加意盡力也命赫進前上曰汝與誰爲近族乎命赫曰金晙之六寸矣上曰善爲之可也益休進前上曰下去而善做可也綮鎭進前上曰勿如前倅而益自盡心可也文顯進前上曰必以前倅爲戒而善爲之可也宗海進前上曰汝是禁軍堂上乎宗海曰然矣上曰須善做也義顯進前上曰期於善治可也仍敎益運曰堂上守令先爲宣諭而堂下守令自曾經侍從人入侍可也鏗進前上曰靈巖難治也努力爲之鏗奏七事文養曰靈巖郡守沈鏗擧措慌忙奏對顚錯揆以事體極爲駭然從重推考何如上曰依爲之出擧條師模進前上曰下去而善爲之龜雲進前上曰爲爾便養有此相換須思報效之方可也玾進前上曰爾之父母年今幾許玾曰爲五十六歲矣上曰汝果了了而李厚培乃是初倅故慮或岨峿特命相換矣於汝雖欠便近而陞品則固好須善治之也仍敎益運曰狼川英陽侍從也除七事其外堂上守令亦除七事只初拜守令誦陳可也厚培進前上曰旣移便近必爲盡心可也載華進前上曰汝經幾邑乎載華曰曾經楊根谷城杆城矣上曰此是東弼之孫乎祖源曰然矣是故牧使光世之子也膺福進前上曰汝是初倅乎膺福曰曾經樂安矣上曰須努力也百祿進前上曰下往而善做可也守令先退上曰未下直守令爲幾人書入可也賤臣承命出傳上命祖源書傳敎曰未下直守令尙有多人亦令當日辭朝出傳敎上曰孟至大事緣何如是果非實病而卿等又何爲任其出去也文養曰信非實病而與參判李洪載往復番次亦非相較而忽至於投章徑出臣等亦無如之何矣祖源曰此實前古未聞之事兵曹摠府專管宿衛所重何如而設有萬萬着急之事必待面看者自是金石之典也此而泛看則後弊難言也益運曰入直不過二日而李洪載亦非厭避不入也聞其數次往復乃作此擧云誠未可曉矣上曰以入直騎堂敢爲徑出之擧則是乃關係師律也若施當勘之律則次律遠配渠爲得逭也特以昨下宥旨今又發配者事或顚倒故姑令鎖直俾勿交替以待予熟量而大抵當暑鎖直誰肯樂赴若如至大之任意跳出無所顧忌則可謂天下無難事而此雖客氣之所使渠若有嚴畏國綱之心豈如是放倒也喉院苟能隨事察飭又豈可任其行止乎此雖小事而其流之害將有大段受弊之處姑不勘罪蓋亦有意然而終不可任置從當有處分矣上命書傳敎曰都承旨見有實𧏮許遞與未差之代前望單子入之待下批牌招察任又命書傳敎曰今聞入侍承宣言吏判隨牌到朝房而暑病適果難强云姑爲退去令次堂入來開政事分付出傳敎命退承史以次退出
정조 15년
行都承旨柳戇坐行左承旨李祖承坐直右承旨柳文養坐左副承旨尹履相坐右副承旨李益運坐同副承旨李昌漢坐直注書李海隣仕直一員未差假注書洪樂安仕事變假注書李羲甲仕
정조 15년
柳文養啓曰卽見咸鏡監司李文源雨澤農形狀啓則六月二十二日封啓與二十四日封啓一時來到慶尙監司鄭大容雨澤農形狀啓則六月二十日封啓與二十二日封啓一時來到以雨澤農形之續續登聞無或暫時遲滯前後飭敎何如則今此兩道臣之封啓日字旣有先後而一時來呈者俱難免稽緩之罪至於咸鏡道臣則二十二日之啓枚擧北關十三邑農形而二十四日之啓十三邑農形雨澤纔已馳啓爲辭揆以事體亦極疎忽兩道道臣竝推考警責何如傳曰允
정조 15년
傳于柳戇曰承旨房仍
정조 15년
柳戇以吏曹言啓曰今此永寧殿秋享大祭薦俎官以前承旨尹㬦塡差矣時無職名令該曹口傳付軍職何如傳曰允
정조 15년
李祖承以吏曹言啓曰今此宗廟秋享大祭典祀官以奉常寺判官金孝建塡差矣身病猝重勢難察任云而肄儀隔日不可等待其差歇今姑改差其代口傳備擬以入之意敢啓傳曰館官銓郞與本職惟事掉脫渠誠不知分矣此草記勿施以本寺正塡差可也
정조 15년
尹履相以壯勇營言啓曰來九月當本營右司屬京畿二番左哨軍兵來八月三十日京中逢點依節目準二朔立番之意本道監司處預爲知委何如傳曰允
정조 15년
李祖承以義禁府言啓曰申㬚杖七十徒一年半定配收贖告身盡行追奪照律草記批旨內宥配未幾之致以昨日孟至大古未有今未聞之交代前替直猶欲徐且處分今姑令還直使之更待下敎況近八十老人之以公罪當庚暑嶺海之行者刑政豈不倒置乎削職足矣竝與奪告身以公罪收贖可也事命下矣申㬚前已削職杖七十徒一年半定配以公罪收贖之意敢啓傳曰知道
정조 15년
李祖承以義禁府言啓曰韓聖謨杖八十收贖奪告身三等照律草記批旨內何足責也以公罪勘放事命下矣韓聖謨杖八十以公罪收贖之意敢啓傳曰知道
정조 15년
修撰申獻朝疏曰伏以臣於直中得伏聞兵曹參知孟至大托以身病不須交代擅離直次云此實四百年所無之變怪也騎省入直面看交替自是重宿衛之意也如或擅離則直施荐棘之律者旣有定式噫彼至大之無難犯科者萬萬驚駭雖以包容之聖意不賜處分更令就直而罪關師律過加涵貸豈不有損於國綱也哉此而置之則宿衛無以嚴矣紀律無以振矣臣謂兵曹參知孟至大依定式重勘以杜後弊焉臣無任云云傳于李祖承曰騎堂事在於數昨之前而此玉堂卽連日入直之人也苟欲可言宜不踰日而何去而不先不後以無言昨於診筵與大臣有上下酬酢之後有此疏擧乎前而有不言之失後而有晩時之責此等上疏豈可酬應乎原疏還給當該玉堂遞差
정조 15년
辛亥七月初一日卯時上御誠正閣輪對官入侍時同副承旨李昌漢假注書洪樂安記事官洪樂游徐有聞輪對官工曹正郞丁志德佐郞李洛秀尙衣僉正宋啓來西氷庫別檢宋煥章義盈庫主簿鄭弘澤內贍奉事安弘迪以次進伏訖上曰右副承旨入侍又敎曰左副承旨入侍出榻敎賤臣承命出傳與左副承旨尹履相右副承旨李益運偕入進伏訖上曰輪對官以次進前除職掌遺在只陳所懷可也志德等皆奏曰無所懷矣上命昌漢書傳敎曰承旨房仍出傳敎輪對官先退上敎履相曰承宣之陞資在於何年乎履相曰壬寅四月以寶鑑校正之役加資矣上曰曾經外任乎履相曰初爲安州牧使僅十日適當左相之外補兵使時見遞矣其後過三朔又爲咸從府使遭故而歸昨年三月服闋矣命退承史以次退出
정조 15년
行都承旨柳戇坐行左承旨李祖承坐右承旨柳文養坐直左副承旨尹履相坐右副承旨李益運坐直同副承旨李昌漢坐注書李海隣仕直一員未差假注書洪樂安仕事變假注書李羲甲仕
정조 15년
藥房提調吳載順副提調柳戇啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 15년
柳文養啓曰新除授禮曹參議徐有成除拜後過三日不爲出肅依定式推考警責仍卽牌招察任何如傳曰允
정조 15년
備忘記美錢僉使崔在賢下直長弓一張長箭一部片箭一部筒兒一箇賜給
정조 15년
領敦寧洪樂性箚曰伏以臣忝叨藥院于今歲已周矣曠職虧分罪積如山起居之班陪扈之列每緣賤疾尋常未參俟病少間擔舁赴公者三兩朔之內僅可一二計焉私分惶悚固無可言而國體苟簡殆前所無每一循省騂汗靡措固當早卽控辭仰請處分而第臣報效一路惟在盡悴於保護之地故冒眛虛縻不敢爲言私之計矣今臣衰耗益甚宿疾轉痼之中忽自日昨暑症添劇落席昏痛眠食減阻神息一倍凜綴今日日次又末由進參罪上添罪尤增惶隕伏乞聖明俯垂憐察亟遞臣所帶內局之任仍治臣前後闕禮之罪以肅朝綱以安賤分焉答曰省箚具悉卿懇所辭都提擧之任今姑許副仍傳曰此批答遣史官傳諭
정조 15년
禮曹判書徐浩修疏曰伏以臣伏聞向日賓筵大臣論臣處義語及先臣而引宰臣蔡弘履爲證云噫嘻此何故也大臣之聞於弘履者凡有兩端一則曰先臣指大臣之所居而致末由相見之意也一則曰臣之仲父提問何語而先臣答以他語也弘履之言旣以爲先臣兄弟同坐一堂則此事虛實固當一決於臣之仲父而臣之仲父始聞此語蹶然驚起曰吾雖病昏垂死五六年間事豈不能記有乎伊時自鄕廬來寓江上實在六月初二三而弘履以初五日奉命偕來十一日因正卿敦諭還歸中間五六日吾則以書啓之相續無暇離次不得造先兄之室先兄則一自人言以後足跡未嘗窺戶外雖於子弟所住之處亦無往來之事其所謂一室者破綻如此則酬酢云云眞是無麪之不托也臣旣承仲父之明誨始悉本事之烏有而又於數昨誓戒之班問其委折於弘履則上一款酬酢諉臣仲父之年久不記下一款問答歸之閑漫他酬酢而謂與上款酬酢初不相關云夫事有實跡則欲忘而不可忘也言或二三則愈飭而愈不信也設使弘履之言無所假飾始焉道舊卽指辛丑以前交際也終曰末由卽指壬寅以後家論也而捏合不關之語脈作爲脅勒之欛柄有若一室之內意見言議未免岐貳然者其所設心造謀誠是人情天理之外況先臣兄弟元無同坐見弘履之實跡旣有明據而弘履之傳說大臣之筵奏又若是二三則其譸張簸弄之狀人孰不覷得哉夫以子弟之處義追提已故之父兄做出不根之說欲售把持之計者大有傷於淸朝忠厚之風而不但爲一人一家之私痛而已嗚呼是可忍耶臣於昨春制闋之後理宜屛跡朝端自靖私義而聖恩如天報答無地遲廻於冗散殫竭於往役以圖涓埃之效而如度支東銓之隨事管攝於廟堂者力辭乃已區區情懇庶蒙聖鑑之照燭而崎嶇周行觸處窒礙畢竟使先臣所不言之酬酢上下人唇舌莫非臣淟涊不去忝先臣而辱朝廷之罪撫躬忸怩尙誰尤哉從今以往惟有息影滅跡永謝當世卽臣收拾桑楡之一道伏乞聖明俯垂矜憐刊臣朝籍屛退田里使翹肖之微獲遂性於陶甄之中千萬顒祝且臣見差太廟秋享獻官肄儀在卽而以臣情地束帶趨班非所可論乞令該曹趁速變通焉答曰省疏具悉卿其勿辭行公
정조 15년
行都承旨柳戇病行左承旨李祖承坐直右承旨柳文養坐左副承旨尹履相坐直右副承旨李益運坐同副承旨李昌漢病注書李海隣仕直一員未差假注書洪樂安仕事變假注書李羲甲仕
정조 15년
尹履相以都摠府言啓曰今日入直內三廳武兼禁軍及軍兵等中日習射請出標信傳曰知道
정조 15년
尹履相啓曰來初五日朝參日次而宗廟秋享大祭齋戒相値頉稟之意敢啓傳曰知道
정조 15년
尹履相啓曰禁衛營將官來言今日本營軍兵日次私習云矣敢啓傳曰知道
정조 15년
尹履相啓曰御營廳將官來言今日本廳軍兵日次私習云矣敢啓傳曰知道
정조 15년
以京畿監司徐鼎脩啓本判府事兪彦鎬祿俸不爲領受事傳于李益運曰更爲輸送事回諭
정조 15년
傳于尹履相曰左副承旨右副承旨入侍
정조 15년
以水原府使金思穆本府築室諸儒呈單事別單傳于李益運曰觀此別單此豈如是陳聞之事乎本邑試取之擧本意何如則原居者新接者自東自西自南自北來者雖聲響之素昧族類之各異入此邑築斯室以後雖新如舊情如同胞方可謂有勸入之實效而今此所謂諸生輩呈單其習萬萬可該京中似此舊染之習猶此隨現痛禁而痛戢況幺麽鄕儒輩乎且構勒鄭遂龜之說者有二件而當暑餒敗之魚鮮曰以臭惡者是果怨言乎以餒敗魚鮮盛盤分給則鷄狗馬血盤之喩亦不過年淺人一時妄發況其言之眞有何以知之雖有之其罪又何至於登諸文字齊聲呈單乎一言而蔽之曰朝家近於渠輩之顧藉太過雖出於爲所重之意而渠輩則全沒嚴畏之心乃有此呈單呈單於卿雖有間於上徹本府與京師呼吸之相通渠輩雖愚無知識豈不料得則無難筆之書呈于官如許民習豈可尋常看過況結語二字之目渠輩設心尤萬萬悖惡狀頭爲先指名査出亟旋定配之典呈單諸人所當一竝黜其鄕停擧而此必有主張者略而人其他隨參者心雖不然此論一出之後以近日隨衆之習俗有何大膽者敢生異論於其間乎若欲査出區別處分則本邑之行此査事誠有不可然則不得已隨參者當十之七八矣處分當觀大體製單者寫單者若係原居則逐出邑內新接則還逐本鄕竝限己身停擧卿之以此事登聞極爲率爾雖與狀啓有異不可無飭爲先越俸十等事回諭
정조 15년
李益運以戶曹言啓曰慶尙道左漕倉辰字船所載穀物分劃軍資監使之捧上矣卽接該船沙格所告則以爲稅穀捧上之際倉屬輩謂以別人情米五石太一石奪取而事在元穀未納之前恐忤其志任其所爲而畢納後別人情非但禁令旣乏回糧故所給米太依數還推出來而員役輩訐訴郞官猝入猛杖米太則投諸蓮地石子則倉庭燒火云事極驚駭該倉下屬捉來査實則倉屬所供一如沙格所告毋論漕稅船上納時嚴禁別人情自是規例而近自朝家深軫倉屬科外誅求之弊諸般侵漁之端嚴加痛禁別成節目而若或犯科則當該官吏難免重勘之意預爲發甘申飭各倉矣濫徵之說旣發於漕卒之口則爲倉官者事當準數推給懲治員役而乃反右袒下屬所推穀物至於投諸池中之境雖曰與受同罪科外侵漁之倉屬初不査治艱辛駕海之漕卒妄施嚴杖粒粒辛苦之穀雖係斗升之微固不當若是暴殄況其五六石米太傾注水中空石則倉庭火燒者其擧措之駭悖前所未聞穀物旣已沈水自臣曹徵出於所犯員役還給漕卒後移送秋曹照法重繩而當該主簿金成九爲先汰去令該府拿問嚴勘何如
정조 15년
傳曰金成九所爲萬萬無狀犯法禁侵漁船人猶可惡況爲下屬逞憤以粒粒辛苦之穀物投之池中者寧有如許所爲乎今日內星火定配於該漕倉地方待道伯秋巡民人所見處大會曉諭嚴加決杖後狀聞作奸下屬各別嚴刑定配此司如此則他倉可知更有如許之弊則該官當依此重勘卿亦先被不職之罪以此暢念各處犯科有無卿其更爲査實如有現發者一體草記可也
정조 15년
以金成九定配傳旨傳于李祖承曰出付畿營定驛子星火下送萬一遲滯畿伯當知之矣
정조 15년
李益運以賑恤廳言啓曰漢城府牒報據南部字內全家頹壓一戶恤典錢二兩依例上下之意敢啓傳曰逐日草記甚煩屑十日一次或一月一次間從長爲之可也
정조 15년
尹履相以兵曹言啓曰依下敎政院習都使令申弼貴決棍時擧行本曹使令劉大得朴天福金光得崔昌植金聲玉朴興福李寬益近仗軍士崔貴福田先伊朴福大李春起李福同李福得吳時福金啓得金云福等各決棍三度之意敢啓傳曰知道
정조 15년
李祖承以義禁府言啓曰保放罪人申㬚依例還囚後捧供之意敢啓傳曰知道
정조 15년
辛亥七月初三日卯時上御重熙堂右承旨入侍時右承旨柳文養記事官李海隣洪樂游徐有聞以次進伏訖上命書傳敎曰近因雨水漂戶顧恤事纔有別諭而湖南之錦山人物致死至於十餘名之多湖西六邑民戶漂沒亦若是夥然死者之身布還上蕩減依例爲之殘獨戶之蕩析者前例恤典有名無實大中戶雖不必竝論殘戶獨戶以渠所受還上及當納身役中一件除減道內他邑與他道皆準此爲之俾無不均之弊事回諭于兩湖伯嶺南一體下諭命退承史以次退出
정조 15년
辛亥七月初三日未時上御誠正閣右承旨左副承旨右副承旨入侍時右承旨柳文養左副承旨尹履相右副承旨李益運假注書洪樂安記事官洪樂游徐有聞以次進伏訖上敎益運曰予常以辭令之觸發爲戒而有損於動心忍性之工故今亦忍住半餉方始下敎矣蔡弘履之疏何承旨捧入乎文養等曰臣等同議入啓而同副以病不進故臣益運以下位捧入矣上曰雖有他承旨而皆是閏位必是右副之所爲也以何心腸敢捧此疏乎若不直陳當卽下金吾如法究問右副獨不愛性命乎益運曰以其疏末有享官變通之請故不得已捧入矣上曰此言尤極巧惡矣若以下款之享官事必爲捧入則上款之駭惡處獨不可往復改納乎大抵蔡弘履焉敢以人道自居而肆然對章甘作螮蝀乎予之自來蘊蓄者今可洞諭矣弘履之於其叔義同父子而乃叔之辛丑以來遭罹也弘履之官忽爾隆赫是果從何處得來乎其爲賣叔媒榮蝨附一邊之論凡於戕害其叔之事無不參涉及其歸傳乃叔之時則乃以一邊人欲殺其叔之論議皆稱上意以恐嚇之其所稱上意云云果孰聞而孰傳之乎子於其時非不知明加分析而爲觀末梢故無一發落但曰唯唯其時浮動之類臆決懸揣皆以爲上意亦自如此苟使此輩豫知戊申春御筆中批之擧則必多爲左相容護者矣弘履於其時左右趨承猶恐或後凡係爲左相罪案者以至房闥微細之事孰非出於弘履之口乎乃於其中拾得無關係沒着落之語歸傳左相外示情款以掩其跡而轉成今日之波浪矣渠於伊時經筵國子籌司東伯唯意兜攬者緣何功而得之乎予於前後國子之望十餘年來終不點下者已爲微示衮鉞而渠敢改換頭面例弄事實反若爲左相作間諜者然究其情態言之醜也王綱尙在持此安往乎予非不知夬施顯戮而聞是其母之遺腹子曾以鳳山事被囚也其母躬到金吾門外晝宵涕泣云予追聞而不勝惻然厥後因他事對吏也特命卽放蓋予之必欲敦尙者乃是孝理之政而又不忍於其母生前施刑於其子也渠若有一分嚴畏之心唯當屛氣縮伏以得保首領生在地上爲幸而乃敢往來傳說閃弄彼此又敢以呑下文書等語盛氣對辯其所謂呑下文書是渠自道之語尙何敢向人云云乎然而弘履何足道哉所可慨然者左相事也始爲其姪之賣弄終又容庇之不暇猶以其事係至親無怪乎如此而惜乎以八十之年倚任如此則唯當一心精白公耳忘私而向日賓筵事其果成說乎徐浩修若當政而不就問則請罷請削何所不可而何苦爲處人父子之間抉摘其言語致有此迫隘底事是豈淸朝忠厚之風也亦豈平日期望之意哉徐領府之於左相凡於候班與公會不同坐而不接語云今使其姪强行其叔之所不爲者決非禮使之道也予嘗謂浩修若見左相則便歸於叔姪異議故輒解其官者良以此也果如左相向日之言則是乃驅人於父子異論之科也是豈老成人所可說出者乎賓對亦大朝會也其體面何如而伊日廟謨不過都賈等一二事而以此閑說話消了半日尤可駭者吏判之挺身勦說謂以浩修將欲問政云者是果何許說話乎予自伊日筵罷後不樂者屢矣其後卄六賓對予適氣不平不堪長語故尙未提敎忍耐度日蓋以常時之期待左相者未嘗如是故也日昨禮判疏入之後予半日思量終未得其賜批之說竟爲例批而終其日不接承旨者亦由是矣私家之事係家庭者亦爲朝廷風敎之所關故也予之此言豈出於爲徐家地乎今以徐家言之領府則就木在卽不可更有擬議至於浩修則反不如乃弟之能文故予未嘗待之而顧其任則冢宰也予非忽於禮下只就其人品而言之也大抵以事面言之左相爲無累之人則領府當不免反坐而予之初不擬議者是豈偏護於領府而然哉其時事領府亦非親見而親聞之也其間必有往來紹介譸張構成者而領府亦見誤於此輩也以國體論之固當卽地覈出明施典刑而予之忍住者亦非獲已然而此非終始掩置之事也待領府病間當一番召入覈出中間饒舌之輩有不可已予之料量固自如此至若弘履事苟有一分血性者孰不髮竦而承旨之肆然捧入使予見此穢惡之疏者抑何心腸斯速直陳益運曰臣昏迷顚錯合被萬戮而以弘履事蒙此死罪實不勝至冤矣上曰焉敢稱冤捧入之時是豈無情之事乎此等疏章豈可汚筆賜批右副持此出去備傳筵敎於弘履使之改納其疏若有一毫掩諱則渠雖有老母豈可終廢王章乎上曰蔡弘履斯速來待於朝房而院隷如或遲滯則實注書當重勘以此嚴飭可也賤臣承命出傳上敎文養曰此雖右副之主張而承旨則袖手傍觀乎職在出納所掌何事也速與右副出去可也近來朝廷之上風習類多如此予之深非於左相者非謂由此而有妨於相業也大臣之承佐敎化者反有此等擧措可乎文養益運先退上敎履相曰今玆之敎實出於敦風化正趨向之意也承旨亦出去促入弘履疏可也命退承史以次退出
정조 15년
辛亥七月初三日酉時上御重熙堂右副承旨入侍時右副承旨李益運假注書洪樂安編修官咸士謙記注官金良倜偕入進伏訖上曰蔡弘履疏何至今不爲捧入乎斯速入之可也士謙承命出傳上敎賤臣曰右承旨俄承筵敎而其間捧入之疏全不成說何其初不察飭也汝出去政院備傳此敎於柳文養可也賤臣承命出傳回奏曰今方連加申勅云矣上曰何其遲滯也右承旨亦爲入侍賤臣承命出傳與右承旨柳文養偕入進伏訖上曰右副則出去更加申飭可也益運先退上敎文養曰蔡弘履聞筵敎而能知愧懼乎文養曰焉得不悚懍而及聞承敎中言及其老母事渠亦伏地涕泣矣上曰果爲涕泣否能知聞此而涕泣則初何忍於背叔乎人而背其父事之叔此而掩置則其爲滓穢朝廷爲如何哉然而渠本全沒知覺爲人浮動又牽於利害之分至於如此是豈但渠之罪也爲今日廷臣者當以此監戒益堅操守方可爲緩急可恃之人矣俄見弘履疏則其所自列反似他人之彈駁其身者然決非爲渠自引之章也以此謄頒豈不駭於觀聽乎向年李鎭恒論啓奉朝賀及承嚴批卽地避嫌以罪合萬殞爲辭故先朝以其所措語無異遲晩爲敎矣今者弘履疏亦如是矣承旨出去備傳此意而是乃爲渠身指示生道之意也渠若吐出眞情不爲欺心則朝家亦豈無參量之道乎命退承史以次退出
정조 15년
行都承旨柳戇坐行左承旨李祖承坐右承旨柳文養坐直左副承旨尹履相坐直右副承旨李益運坐同副承旨未差注書李海隣仕直一員未差假注書洪樂安仕事變假注書李羲甲仕
정조 15년
傳于柳戇曰同副承旨聞其實病勢難行公許遞前望單子入之
정조 15년
傳于尹履相曰禮曹判書許遞前望單子入之待下批牌招察任
정조 15년
禮曹判書前望單子入之沈豐之落點
정조 15년
傳于柳文養曰發遣吏郞諸執事淸齋與否摘奸以來
정조 15년
柳文養以吏曹言啓曰今日宗廟秋享大祭祭物捧上而終獻官蔡弘履謂以陳疏未承批尙不進去祭物捧上一時爲急不得已以行副司直閔台爀改付標以入之意敢啓傳曰知道
정조 15년
柳文養以禮曹言啓曰卽接司圃署所報則各殿宮供上眞苽依傳敎自明日爲始勿爲封進云矣依所報自明日停封事分付之意敢啓傳曰知道
정조 15년
尹履相以兵曹言啓曰依下敎政院習都使令申弼貴決棍三度之意敢啓傳曰知道
정조 15년
尹履相以兵曹言啓曰去夏三朔能麽兒考講時都摠府經歷李顯昱訓鍊院判官白東脩武臣兼宣傳官裵俊福韓德增白東衡部將成範鎭宋碩弼一次不通訓鍊院主簿安㢞徐潤璞武臣兼宣傳官李宜秀金光德李源亨李道善南弼壽二次不通訓鍊院副正柳弘源武臣兼宣傳官李敏植三次不通竝依定式從重推考何如傳曰允
정조 15년
柳文養以司饔院監膳提調意啓曰漁夫貢人等呼訴內近因霖雨江水大漲漁船不得往來逐日供上生鮮萬無繼封之路雨霽水退間依前例以他可合魚及活鷄參半代封云在前如此之時例有參半代封之規而莫重御供自下不敢擅便惶恐敢啓傳曰代封可也
정조 15년
李祖承以義禁府言啓曰軍資監主簿金成九今日內星火定配於該漕倉地方事命下矣金成九慶尙道昌原府定配而以承傳內辭意具罪目定驛子星火押送配所事分付京畿道臣之意敢啓傳曰知道
정조 15년
副司直蔡弘履疏曰伏以臣行已無狀殆沒省覺事在同堂未兔負心中夜自悼有愧屋漏餘波或恐及己形跡反涉媒榮心口異用身名䵝昧臣罪臣自知之莫非滄浪尙誰怨尤以臣情踪顧何敢論人於父子叔姪之間而臣之姓名適入於禮曹判書徐浩脩疏中故不得不以年前傳諭時酬酢敢此冒陳自顧慙恧無面可顯臣於頃年傳諭時適逢故奉朝賀徐命膺於判府事徐命善所住處則奉朝賀手指露梁字呼今左議政蔡濟恭曰某方在彼而無由相見矣今朝廷則有何樣語而吾則何知朝廷事乎又曰五加皮酒殆近仙方矣仍與相笑大臣問曰有何語奉朝賀曰別無他語矣臣於歸後偶傳於族叔矣豈料此言至發於章奏乎日前誓戒班浩脩以此問臣而臣之所對不過如右云爾則浩修曰然則下款語當屬於酒方等酬酢矣今其疏中所云左相筵奏與臣問答有所差異者槪指此耳下款語果屬閑漫酬酢無關於上款而左相筵奏中下款之直接上款亦緣臣當初傳說矇矓之致由前由後莫非臣罪臣何敢更事覶縷有若較卞者哉臣方見差太廟終獻官而以此危臲之踪何敢冒參於駿奔之列乎伏乞聖明俯垂鑑諒亟令變通千萬幸甚臣無任屛營祈懇之至謹昧死以聞
정조 15년
辛亥七月初四日辰時上御重熙堂左承旨與前水原府使入侍時行左承旨李祖承記事官李海隣洪樂游徐有聞前水原府使趙心泰以次進伏訖上曰鄭遂龜事卿亦聞之耶水原之人想有往來於卿家者故爲問此事使之入侍矣心泰曰昨因水原中軍之來到臣家聞之則鄭遂龜本是妄悖之人而果有此妄發之言矣上曰本府儒武之勸課旣出於作成之至意則諸生輩築室安居情若同胞可爲仰體朝家軫念之道而今此呈單豈非萬萬寒心乎大抵此事是豈如是陳聞之事乎該府使事可謂非矣若能嚴加調劑則初豈有此輩如許悖習乎狀頭纔令定配製單寫單者亦爲一竝嚴處而此必有主張此論者至於隨參之人心雖不然名以大論旣爲發論之後孰敢有異論乎是故隨參之人姑不處分而近來士習雖曰不古豈有如許駭悖之習乎心泰曰諸生輩之不能仰體朝家勸課之本意如是起鬧者誠爲駭痛矣上曰本府農形何如云耶心泰曰向日之雨旣爲均適霽後日氣亦甚調和田畓各穀善爲茁長方有大登之望云矣上曰有何稟達事耶心泰曰臣適因下詢水原支放事敢此仰達矣本府支放本自不敷且鄕軍接濟之需每患苟簡江華府添餉條關西小米爲五百八十三石五斗每年移屬本府則在沁都不過九牛一毛在本府頗有關緊今若移屬則就五百八十三石五斗添劃四百十六石十斗以準千數則似好道伯之道與臣意無異下詢大臣處之何如上曰卿往議大臣仍令廟堂草記回啓可也心泰曰壯勇營五哨鄕軍之設置本府者專爲每年行幸時爲後廂陪扈而除京軍隨駕之弊也各樣軍裝器械尙未措置幸行時御用庫待令各重及水剌進排之物亦多所入戶曹所管關西嶺南穀多邑耗條作錢中限五千兩均賑廳補還穀限一千石每年移屬以爲需用之地而今此穀物係是爲民邑廛弊變通者初非經費中責出者則以此補彼少無所妨故敢此仰達矣上曰亦爲就議草記而軍需之外行宮一應擧行及以至水剌所用皆策應皆責應於本府則其所區劃所重自別況根基堅定然後次次有效益雖加於此數些少經費有不暇顧然經費則不欲取用亦予自來本意竝以此意往傳可也出擧條命心泰先退敎祖承曰欲賜批則如渠上疏豈可賜批欲處分則不屑爲也屛跡蟄伏沒齒自靖無敢滓穢淸朝事書示蔡弘履可也命退承史以次退出
정조 15년
行都承旨柳戇病行左承旨李祖承坐直右承旨李鼎揆在外左副承旨柳文養坐直右副承旨尹履相坐同副承旨李益運坐注書李海隣仕直一員未差假注書洪樂安仕事變假注書李羲甲仕
정조 15년
尹履相啓曰備邊司郞廳來言今日賓廳日次而宗廟秋享大祭齋戒相値不得來會云矣敢啓傳曰知道
정조 15년
李祖承啓曰大司憲執義掌令一員未差掌令李彦祜持平張至顯玄重祚牌招啓辭未下監察茶時之意敢啓傳曰知道
정조 15년
傳于柳文養曰傳香承旨入侍
정조 15년
傳于柳文養曰右承旨馳詣宗廟左副承旨馳詣永寧殿奉審摘奸以來
정조 15년
以慶尙監司鄭大容狀啓咸陽等邑民家漂失頹壓渰死壓死人等姓名開錄事傳于李益運曰數昨以前連下飭諭卿想已祗受矣觀此狀辭咸陽漂戶之若是夥然爲咸陽之民其所矜恤豈比他邑乎纔爲渠輩煞費心力略有矯救之政而又被胥溺之患者切矜切矜卿其以此傳敎曉諭漂頹民戶後其中殘獨戶蠲恤依昨諭擧行而死者之蠲恤生前之役亦依先下有旨擧行嚴飭該倅使卽拔例檢飭斯速奠居其形止報來後狀聞俾無始勤終怠之歎他邑蠲恤旣有下敎而咸陽小縣所報之如此以其奉公之小心也他餘大邑之不然蓋不用心之致卿爲按道之臣何畏於大吏任渠輩頑慢之習乃爾卿則推考以此知悉事回諭
정조 15년
李益運啓曰新除授承旨徐瀅修方在罷散中何以爲之敢稟傳曰敍用
정조 15년
李益運啓曰新除授右承旨徐瀅修卽爲牌招何如傳曰允
정조 15년
以右承旨徐瀅修牌不進罷職傳旨傳于李益運曰只推更爲牌招
정조 15년
以右承旨徐瀅修再牌不進罷職傳旨傳于李益運曰尊體統處當尊體統責分義處當責分義未久收敍則焉敢屢違乎分義所在萬萬駭然成川府使除授使之當日辭朝外補人之自稱謫倅者雖似例談今番處分認以行遣當刻登途萬一逗留於中路卽其地定配嚴飭分付
정조 15년
柳文養啓曰假注書洪樂安身病猝重勢難察任今姑改差何如傳曰允
정조 15년
洪樂安改差代以趙台榮爲假注書
정조 15년
李益運啓曰吏曹郞廳來言承旨有闕政事取稟傳曰當日爲之
정조 15년
李益運啓曰卽者吏曹郞廳來言政事當日爲之事命下而判書鄭昌順參判閔鍾顯參議李勉兢俱以病不來不得擧行云判書參判參議竝卽牌招何如傳曰此判堂之近日擧措豈不愜於不卽遞兌而然耶事事皆要愜之又愜而能不歸於大過者鮮矣此政廷臣所可柯鑑處此啓辭還給幺麽開政胡大施爲近於一番政命輒費屢次辭敎以致當暑酬應請牌承旨爲先從重推考
정조 15년
柳文養以弘文館言啓曰本館下番連日闕直事甚未安今日政新除授玉堂待下批仍卽牌招入直何如傳曰允
정조 15년
有政吏批判書鄭昌順進參判閔鍾顯式暇參議李勉兢進左副承旨柳文養進以李鼎揆爲右承旨李義行爲大司憲朴天行爲大司諫尹行履爲執義兪漢人爲掌令朴宗來爲獻納金履喬爲正言崔顯重爲修撰蔡濟恭爲內局都提調李榮祚爲禁府都事李始喆爲龜城府使養賢庫直長李泰熙單付
정조 15년
兵批判書金文淳進參判李洪載病參議南柱老病參知孟至大入直行左承旨李祖承進副護軍李性默李秉喆權儐副司直徐浩修洪檍黃昇源李昌漢徐龍輔李庚運副司果宋俊載申獻朝竝單付
정조 15년
以宣傳官望筒傳于李祖承曰李性林之醉悖而重棍於訓將久囚於畿營者姑仍本仕於渠足矣則焉敢更爲擬望乎此望筒勿施以可合傳命人各別擇差
정조 15년
再政兵批宋復常爲五衛將吳載徽爲黃海兵使韓世垕爲僉知鄭時采爲宣傳官宣傳官鄭時采監察權逴相換
정조 15년
李益運以吏曹言啓曰金海府使金蓍耉戶奴呈狀內奴矣上典今年六十八歲已滿年限法不當冒赴只爲一謝恩命入闕冒肅而當日辭朝之命遽下此際未及呈狀雖已下直不可赴任明矣卽速入啓遞改云近來年限後外任之人如前陽德縣監文采五舒川郡守金永綬慈山府使蔡緯夏今寧海府使尹得孚定州牧使呂善亨雖已年滿俱因特敎與他自異不可引例則金蓍耉之初不照察循例擬入矇然之失臣不勝惶恐而揆以法典在所當遞依例改差何如傳曰然則筋力精神足可剸煩與否久未見故難以詳知以卿所見卽爲論理草記可也
정조 15년
李益運以吏曹言啓曰金海府使金蓍耉改差草記批旨內然則筋力精神足可剸煩與否久未見故難以詳知以卿所見卽爲論理草記可也事命下矣金蓍耉居鄕日久上京時少臣實久未相見其精力之衰旺無以詳知而頃於蓍耉辭朝之日臣以政牌隨到闕外則來見臣於朝房備言限滿當遞之義臣於其時暑癨甚重委頓昏涔旣不能酬酢又未及詳問而當初照擬實由於只聞其從前治名未料其到今限滿誤擬做錯臣方自訟大抵人之精力各自不同假使蓍耉筋力可堪限年之法便是金石如非特敎不可踰越有非以臣微見所可擅便金海府使金蓍耉依法典改差何如傳曰從前治名旣如許見面之卿雖未詳問云而足驗其衰憊之不至於不問可知矣限滿亦異於過限徑遞可惜申飭卽爲下送可也
정조 15년
李祖承以訓鍊都監言啓曰本局哨官李光澤身病甚重勢難察任改差何如傳曰允
정조 15년
左議政蔡濟恭箚曰伏以知賤臣者莫如我聖明臣之平日言不能回互行不作機關日月之明想俯悉之矣向日賓對偶因言端攙及蔡弘履耳聽眞傳之言此特恃君如父言無所諱卒乍之間不入思量衝口以發者耳彼徐浩修之來見與不來見何足以動臣毫髮爲臣損益而故以此必欲鉤致使人不得屈伸於處義之際而然歟雖然其事已屬劫前其言都沒緊要古人曰萬言萬當不如一默況非所當言而言之於筵席之間乎退以點檢始覺愧恨今者徐浩修之疏出而直欲以弘履當日所傳之言歸之無麪不托噫其言之豪健何至此也況其旨意閃倏隱暎外面觀之似是凌藉弘履而其歸則皆暗湊臣身其所云脅勒欛柄謂臣欲以此作爲欛柄勒致渠耶此固不滿一哂其所云設心造謀謂臣爛商此言預爲造設待渠復除吏判之日乘機以發耶至若是可忍等句何必誤引聖訓深責於渠也臣實付之一笑而止而所可歎者渠以大臣家子弟不識致禮於大臣淸朝禮敬之風掃地盡矣臣竊爲搢紳憂之也臣忝居大官受侮至此抗顔朝班非所可論玆敢短箚呼籲乞斥臣身改卜賢德以幸國事以安私分千萬幸甚答曰省箚具悉卿懇當政銓官臨政期不問政於大臣大臣以其罪請罪固可也然其人之見卿無足耀鮮於卿而卿亦豈必有切欲見之心則提出其人先故之說以證子弟必可謁卿之處義於遞銓任旣久之後者能無損於淸朝尙忠厚之政耶且況自沽而作證者其人又未必公且信則卿曰愧恨予則不以爲過云耳遂事不足說安心視事仍傳于柳文養曰此批答遣史官傳諭于左議政